[{"text_idx": "#000007", "text": "Cyfraddau cyfranogiad oedolion mewn dysgu\nTebygolrwydd dysgu yn y dyfodol"}, {"text_idx": "#000015", "text": "Y dadansoddiad diweddaraf ar Fenywod mewn Prentisiaethau: Cefnogi menywod i waith a sicrhau amrywiaeth yn y gweithle"}, {"text_idx": "#000017", "text": "Eisoes yn 2019 fe welwyd cyhoeddi dau adroddiad pwysig: yr adroddiad rhagorol Cyflwr y Genedl gan Chwarae Teg ac adroddiad ar gyfeiriad polisi prentisiaeth yn y dyfodol gan Ffederasiwn Hyfforddiant Cenedlaethol Cymru."}, {"text_idx": "#000018", "text": "Er mwyn dod a\u0302\u2019r ddwy thema hon at ei gilydd rydym wedi edrych ar y data pennawd diweddaraf i weld sut mae prentisiaethau yn helpu menywod i ddod i mewn i waith a helpu i sicrhau amrywiaeth yn ein gweithleoedd."}, {"text_idx": "#000019", "text": "Y newyddion da, o ran niferoedd crai, yw bod menywod yn elwa\u2019n anghymesur o raglen prentisiaethau Llywodraeth Cymru.Yn 2017/18 (y flwyddyn lawn olaf y mae data ar gael ar ei chyfer) menywod yw 61% o rai\u2019n dechrau ar brentisiaethau, yn fras debyg i flynyddoedd blaenorol."}, {"text_idx": "#000020", "text": "Mae prentisiaid benywaidd hefyd yn fwy tebygol na\u2019u cymheiriaid gwrywaidd o fod yn dilyn prentisiaeth ar Lefel 3 neu uwch. Yn 2016/17 menywod oedd 63% o brentisiaid ar y lefelau hyn, tra mai ychydig dros hanner, sef 52%, oedd y lefel ar gyfer dynion."}, {"text_idx": "#000021", "text": "Er eu bod yn cyfrif am chwech allan o 10 dechreuwr prentisiaeth, y newyddion heb fod cystal yw bod cynnydd at amrywio\u2019r sectorau y mae menywod yn mynd iddynt yn boenus o araf. Mae dosbarthiad prentisiaethau benywaidd ar draws y sectorau gwahanol yn adlewyrchu\u2019r sefyllfa fel y mae yn hytrach na\u2019i herio."}, {"text_idx": "#000022", "text": "Dengys ein dadansoddiad nad yw\u2019r cyfeiriad cyffredinol wedi newid dros y chwe mlynedd diwethaf. Mae prentisiaid benywaidd yn dal wedi eu crynhoi mewn \u2018sectorau traddodiadol\u2019 sydd hefyd yn aml yn rhai ble mae\u2019r ta\u0302l yn isel. Dros y cyfnod hwnnw, gellir mesur cynnydd mewn camau bach yn hytrach na neidiau bras."}, {"text_idx": "#000023", "text": "Ystyriwch y gyfran o fenywod yn yr hyn y gellid eu disgrifio fel sectorau \u2018anrhaddodiadol\u2019 adeiladu, peirianneg a gweithgynhyrchu. Dengys data Llywodraeth Cymru, fel cyfran o\u2019r holl brentisiaethau i fenywod yn 2012/13 mai dim ond 1.6% oedd yn y sectorau hyn ac mai dim ond i 2.4% yr oedd wedi cynyddu yn 2017/17. Mewn rhifau crai, roedd hyn yn gynnydd o ddim ond 175 (o 275 i 450 cyfanswm dechreuad)."}, {"text_idx": "#000024", "text": "Cymharwch hyn gyda\u2019r hyn a ystyrir fel sectorau \u2018traddodiadol\u2019 Gweinyddu Busnes, Iechyd a Harddwch, a Gofal Iechyd a Gwasanaethau Cyhoeddus. Yn 2017/18 roeddent yn cyfrif am 69% o bob dechreuad prentisiaeth benywaidd. Mewn gwirionedd, roedd hanner yr holl brentisiaethau benywaidd yn y grw\u0302p Gofal Iechyd a Gwasanaethau Cyhoeddus."}, {"text_idx": "#000026", "text": "Nid problem gyda phrentisiaethau yn unig yw hon. Mae\u2019n adlewyrchu patrwm dosbarthiad y rhywiau ar draws y farchnad lafur ehangach. Yn yr ystyr hynny, mae prentisiaethau\u2019n adlewyrchu\u2019r patrwm dosbarthiad hwnnw ac yn atgynhyrchu gwahaniaethau seiliedig ar ryw sy\u2019n bodoli eisoes."}, {"text_idx": "#000027", "text": "Mae hyn, wrth gwrs, yn ymwneud a\u0302 heriau ehangach ym marchnad lafur Cymru ac yn cwestiynu\u2019r ffordd yr ydym yn rhedeg ein heconomi. Mae rhan o\u2019r ateb mewn rhoi modelau ro\u0302l ar gyfer menywod ifanc a darparu cyngor ac arweiniad arbenigol i annog a chefnogi menywod i wneud cais (ac, fel y dengys ein hymchwil, i ddyfalbarhau) gyda cheisiadau mewn gwahanol sectorau. Yn ymarferol mae mwy y gallwn ei wneud i gefnogi menywod, fel yr awgrymir yma gan yr Young Women\u2019s Trust."}, {"text_idx": "#000029", "text": "Yn yr etholiad nesaf yn 2021 mae\u2019n debyg y bydd mwy o ymrwymiadau ar brentisiaethau. Yn ogystal a\u0302\u2019r prif ymrwymiad i adeiladu ar y llwyddiant tebygol o gyflwyno\u2019r ymrwymiad 100,000 pob oedran a wnaed yn 2016, dylid disgwyl i bleidiau gyhoeddi eu targedau ar gyfer cynhwysiant a mynediad mewn amrywiaeth o feysydd, yn cynnwys rhywedd. Bydd yn brawf y gallwn i gyd ei ddefnyddio i fesur yr ymrwymiad i sicrhau llywodraeth ffeminyddol."}]